Predkladacia správa

	Predkladaný návrh nariadenia vlády Slovenskej republiky o pamiatkových rezerváciách Bardejov, Bratislava, Kežmarok, Levoča, Prešov, Spišská Kapitula            a Spišská Sobota bol vypracovaný ako iniciatívny materiál v súvislosti so zabezpečovaním zlepšenia stavu ochrany týchto pamiatkových území z hľadiska štátnej pamiatkovej starostlivosti. 

	Hranice  pamiatkových rezervácií Bardejov, Kežmarok, Levoča, Prešov, Spišská Kapitula a Spišská Sobota boli určené pri ich vyhlásení uznesením vlády ČSR   z 11. 7. 1950 o ich zriadení. Hranica pamiatkovej rezervácie Bratislava bola vyhlásená uznesením Zboru povereníkov z 5. 10. 1954 o zriadení Štátnej pamiatkovej rezervácie v Bratislave. 

Vzhľadom na dlhý časový úsek od vyhlásenia týchto rezervácií boli ich hodnoty trvalo ohrozované predovšetkým zmenami spoločenských a ekonomických podmienok. Cieľom predkladaného návrhu je tento negatívny proces zastaviť. Na základe analýz súčasného stavu je zrejmé, že ťažiskovým riešením na zamedzenie ďalších nepriaznivých vplyvov v historickom prostredí uvedených pamiatkových rezervácií je vymedzenie ich hraníc, čím sa dosiahnu podmienky, ktoré dlhodobo zaručia zachovanie pamiatkovo chráneného fondu a jeho prostredia, zabezpečia ochranu, optimálne využitie a prezentáciu urbanistických a architektonických hodnôt týchto pamiatkových rezervácií. 

	Uvedený návrh vyplynul z požiadaviek orgánov miestnej štátnej správy, územnej samosprávy a odbornej organizácie pamiatkovej starostlivosti Pamiatkového ústavu, ktoré v rámci svojej činnosti riešia problémy regulácie rozvoja predmetných pamiatkových rezervácií.

	Materiál bol prerokovaný v Legislatívnej rade vlády SR s pripomienkami, ktoré sú   v predkladanej verzii zapracované.